יגאל שוחט

**יגאל שוחט** הוא רופא אף-אוזן-גרון, לשעבר טייס קרב שנפל בשבי וקצין רפואה ראשי של חיל האוויר בדרגת אלוף-משנה.

## קורות חיים
שוחט השתתף במלחמת ששת הימים כטייס קרב, בטייסת העקרב (טייסת 105), תחת פיקודו של אהרון (יאלו) שביט, ובין השאר השתתף בתקיפת מטרות בסוריה. מטוס הסמב"ד שהטיס הופל בסיני ב-7 ביוני 1967, והוא חולץ בידי הטייס אמנון גלעד, שקיבל על כך את עיטור העוז. שוחט הוצב בטייסת האחת כטייס פנטום, בפיקודו של רס"ן שמואל חץ. במלחמת ההתשה השתתף במבצע קשת אווירי.

### מבצע [[שיער 265]] והנפילה בשבי
ב-3 באוגוסט 1970, השתתף במבצע "שיער 265" לתקיפת סוללות טילי קרקע-אוויר מצריות וסובייטיות שהוצבו על אדמת מצרים. המבצע נערך בימיה האחרונים של מלחמת ההתשה.

בימיה האחרונים של המלחמה הוחלט לצאת למבצע גדול לפגיעה במערך הטילים שבין אבו סואר לאסמאעיליה. לגל התקיפה השני הוקצו שני זוגות מטוסי פנטום ו-16 מטוסי סקייהוק. יגאל שוחט היה מס' 2 בזוג הראשון, ועמו הנווט משה גולדווסר. אל הזוג הראשון של מטוסי הפנטום נורו טילים נגד מטוסים רבים, שחייבו את הטייסים לבצע תמרוני התחמקות חריפים. לאחר ביצוע יעף ההפצצה נפגע מטוסו של שוחט מאחד מהם. שוחט דיווח על הפגיעה בקשר וניסה להשתלט על המטוס הפגוע ולהפנותו מזרחה לכוון ישראל. הוא הצליח בכך והחל לאסוף גובה תוך טיסה מזרחה, אך כעבור זמן קצר חדל אחד המנועים לפעול וכעבור שניות אחדות פגע במטוס טיל נוסף. הטייס והנווט פלטו את עצמם מהמטוס הפגוע וצנחו סמוך לאיסמעיליה. 

במהלך הצניחה, שארכה זמן רב, נורתה לעברם אש מהקרקע. שוחט נפצע קשה ברגליו מהירי והגיע לקרקע כשהוא מעולף מאבדן דם. הוא הועבר לבית חולים מצרי שם נקטעה רגלו הימנית. הנווט, סגן , הגיע אל הקרקע ללא פגע, נתפס על ידי חיילים סובייטים שמסרו אותו לחיילים מצריים. למחרת היום הודיעו המצרים כי שני השבויים שבידם פצועים, אך לאחר מכן הודיעו כי גולדווסר נפטר. לאחר חודשים אחדים הוחזרה גופתו. לאחר בדיקת הגופה נקבע כי נהרג כתוצאה מהעינויים שעבר בכלא המצרי.

המטוס השני, קורנס 661, שהוטס בידי הטייס רענן נאמן והנווט יורם רומם, הצליח לחזור ולנחות ב-רפידים אף על פי שטייסו נפגע. על גבורתם זכו אנשי הצוות בעיטור.

ב-15 באוגוסט 1970 הוחזר שוחט מהשבי. בעיתונות נטען שהמצרים הסכימו להשיבו רק לאחר שמצבו הרפואי הידרדר והיה חשש שימות בשבי. לאחר שחזר מהשבי שהה זמן מה בבית החולים תל השומר. בדצמבר 1970 כובד בגזירת הסרט בהנחת אבן הפינה למבנה הקבע של בית החולים. כן הסיר את הלוט, יחד עם מאיר הר-ציון, מעל אנדרטה חדשה שהותקנה בבית החולים. לאחר שחזר מהשבי, למרות נכותו המשיך שוחט להטיס מטוסים קלים. במלחמת יום הכיפורים השתתף כקצין מטה בחיל האוויר, בדרגת רב-סרן.

### מסלול הרפואה
שוחט למד רפואה באוניברסיטת תל אביב. בתחילת 1975 התחתן עם אורית, בתה של יפה ירקוני. הוא סיים התמחות בבית החולים איכילוב ברפואת אף-אוזן-גרון, במחלקתו של הפרופ' אליהו שנון. בהמשך חזר לשירות קבע בצה"ל והתמנה לקצין רפואה ראשי של חיל האוויר בדרגת אלוף-משנה.

### עמדות פוליטיות
שוחט חבר בארגון רופאים לזכויות אדם, והוא שותף בתנועת הסרבנות הקוראת לחיילים לסרב לשרת בשטחים, ולטייסים לסרב להפציץ אזרחים.

## לקריאה נוספת
*  יש רופא במטוס? אתר חיל האוויר, ביטאון חיל האוויר, גיליון 206.
* פגיעה של טיל. אתר חיל האוויר, 3 באוגוסט 1970

## הערות שוליים

קטגוריה:בעלי תואר דוקטור לרפואה מאוניברסיטת תל אביב
קטגוריה:רופאי אף אוזן גרון ישראלים
קטגוריה:סגל המרכז הרפואי תל אביב ע"ש סוראסקי
קטגוריה:חיילי חיל האוויר במלחמת ששת הימים
קטגוריה:טייסי חיל האוויר הישראלי
קטגוריה:רופאים צבאיים ישראלים
קטגוריה:שבויי צה"ל במלחמת ההתשה
קטגוריה:רופאים נכי צה"ל
קטגוריה:פעילי רופאים לזכויות אדם
קטגוריה:אלופי-משנה בחיל האוויר
קטגוריה:ישראלים שנולדו במאה ה-20